Yli 12. raskausviikon edenneiden raskauksien keskeytysten edellytykset ja menettelyt eivät ole sisällöllisesti muuttuneet.  Valvirassa vireillä oleva asia käsitellään loppuun toimitettujen lomakkeiden ja lausuntojen perusteella. Valviralle 1.9.2023 lähtien toimitettavat lomakkeet tulee laatia uusille lomakepohjille.
Jos terveydenhuollossa käsittelyssä on raskauden keskeytys, joka ei ole edennyt yli kahdennentoista raskausviikon, menettelyä, jossa yksi tai kaksi lääkäriä antaa keskeytykselle luvan, ei saateta loppuun. Keskeytyksen saa sen sijaan raskaana olevan pyyntöön perustuen. Keskeytyksen yhteydessä lääkäri täyttää uudistetut AB1 ja AB 4 -lomakkeet.
Jos terveydenhuollossa lääkärien käsittelyssä yli 12. raskausviikon edennyt raskaus, ja keskeytystä haetaan ns. terveysvaaraperusteella, asia käsitellään loppuun niiden säännösten mukaisesti, jotka olivat voimassa ennen 1.9.2023. Tällaisessa asiassa ei siten tarvitse esimerkiksi siirtyä käyttämään uusia lomakkeita.
Ennen 1.9.2023 voimaan tulleen lainsäädännön mukaan Valvira käsitteli kaikki sikiöpoikkeavuuksien takia haettavat keskeytykset raskauden kestosta riippumatta. Jos Valvirassa on vireillä asia, jossa keskeytystä haetaan sikiöpoikkeavuuden perusteella, mutta raskaus ei ole edennyt yli kahden 12. raskausviikon, hakemus raukeaa. Keskeytyksen saa siis raskaana olevan oman pyynnön perusteella ja lääkäri täyttää uudistetut AB 1 ja AB 4 -lomakkeet.  Jos kuitenkin Valvirassa on vireillä asia, jossa kahdennentoista raskausviikon viikkorajan lähestymisen takia tiedetään tai voidaan olettaa, ettei raskautta käytännössä enää ehditä keskeyttää ennen kahdennentoista raskausviikon loppua, Valvira voi jatkaa hakemuksen käsittelyä ja myöntää luvan keskeytykseen lakimuutosten voimaan tullessa voimassa olleiden säännösten mukaisesti jo toimitettujen asiakirjojen perusteella.
Kuvatuissa tilanteissa on tärkeää, että viranomaiset ja terveydenhuolto huolehtivat siitä, että keskeytykseen hakeutunut on tietoinen oman asiansa käsittelystä ja että menettelyjen muuttumisesta huolimatta kenenkään asia ei jää kesken tai käsittelemättä.